钦定古今图书集成/明伦汇编/官常典/第163卷 > 鄫
## 钦定古今图书集成/明伦汇编/官常典/第163卷 > 鄫

襄王六年“夏六月，鲁季姬及鄫子遇于防，使鄫子朝
于鲁。”

按《春秋》僖公十四年。按《左传》十四年“春，鄫季姬来，
宁公怒，止之，以鄫子之不朝也。夏，遇于防而使来朝。”

〈注〉《鄫国》今琅邪县。〈按路史帝杼封其仲曲列于缯穀梁以缯为鄫〉

襄王八年“冬十二月，齐侯、宋公、陈侯、鲁侯、卫侯、郑伯、
许男、邢侯、曹伯会于淮。”

按《春秋》僖公十六年。按《左传》十六年，冬十二月，会
于淮，谋鄫，且东略也。城鄫，役人病，有夜登丘而呼曰：
“齐有乱。”不果城而还。

襄王十一年“夏六月，宋公、曹人、邾人盟于曹南。鄫子
会盟于邾己酉邾人执鄫子用之。”

按《春秋》僖公十九年。按《左传》十九年：夏，宋公使邾文公用鄫子于次雎之社，欲以属东夷。司马子鱼曰：
“古者六畜不相为用，小事不用大牲，而况敢用人乎？
祭祀以为人也，民，神之主也，用人其谁飨之？齐桓公
存三亡国以属诸侯，义士犹曰薄德。今一会而虐二
国之君，又用诸淫昏之鬼，将以求霸，不亦难乎？得死
为”幸。按《穀梁传》：“夏六月，缯子会盟于邾。己酉，邾人
执缯子用之。微国之君因邾以求与之盟，人因己以
求与之盟，己迎而执之，恶之故谨而日之也。”用之者，
叩其鼻以衈社也。

〈注〉《衈衅》祭器。

定王十六年“秋七月，邾人戕鄫子于鄫。”

按《春秋》宣公十八年。按《左传》十八年秋，“邾人戕鄫
子于鄫。”凡自虐其君曰弑，自外曰戕。

定王十八年“冬十一月，鲁侯、蔡侯、许男、楚公子婴齐、
秦右大夫说、宋华元、陈公孙宁、卫孙良夫、郑公子去
疾、齐人、曹人、邾人、薛人、鄫人盟于蜀。”

按《春秋》成公二年。按《左传》，二年秋，“公会晋侯伐齐，
卫人亦从于伐齐，故楚令尹子重为阳桥之役以救
齐。冬，楚公子婴齐、蔡侯、许男、秦右大夫说、宋华元、陈
公孙宁、卫孙良夫、郑公子去疾及齐国之大夫盟于
蜀。”

灵王三年“冬十月，邾人、莒人伐鄫。鲁臧孙纥救鄫，侵
邾，败于狐骀。”

按《春秋》不书。按《左传》：襄公四年冬，公如晋听政。晋
侯享公，公请属鄫，晋侯不许。孟献子曰：“‘以寡君之密
迩于仇雠，而愿固事君，无失官命。鄫无赋于司马，为
执事朝夕之命敝邑。敝邑褊小，阙而为罪，寡君是以
愿借助焉’。晋侯许之。十月，邾人、莒人伐鄫，臧孙纥救
鄫，侵邾，败于狐骀。国人逆丧者皆髽，鲁于是乎始髽。
国”人诵之曰：“臧之狐裘，败我于《狐骀》。我君小子，朱儒
是使。朱儒朱儒，使我败于邾。”

灵王四年“夏，鲁叔孙豹、鄫世子巫如晋。秋，晋侯、宋公、
陈侯、鲁侯、卫侯、郑伯、曹伯、莒子、邾子、滕子、薛伯、齐世
子光、吴人、鄫人会于戚。”

按《春秋》襄公五年。按《左传》，五年夏，穆叔觌鄫太子
于晋，以成属鄫。《书》曰：“叔孙豹鄫太子巫如晋。”言比诸
鲁大夫也。“秋，九月丙午，盟于戚”，会吴，且命戍陈也。穆
叔以属鄫为不利，使鄫大夫听命于会。

《灵王》五年“秋莒人灭鄫。”

按《春秋》襄公六年。按《左传》，六年秋，莒人灭鄫。鄫恃
赂也。晋人以鄫故来讨，曰：“何故亡鄫？”季武子如晋见，
且听命。

景王七年秋九月，鲁取鄫。

按《春秋》昭公四年。按《左传》，四年，秋九月，取鄫，言易
也。莒乱著丘，公立而不抚鄫，鄫叛而来，故曰取。凡克
邑不用师徒曰取。